Ba lympat ka ding ilektrik, khlad u samla ha shen
Nongpoh: Uwei u Samla briew u la khlad noh ha shen hadien ba u la shah lympat ha ka bording ilektrik. Kane ka jingjia ka la jia mynta ka nohphai sngi ha ka por 11 baje eiei, hapoh kawei ka khlaw kaba la tip kyrteng kum ka Lum-Umphning kaba dei ruh ka Lawkyntang kaba dei peit dei khmieh da ka Raid Nongkhrah.
Une u samla u ba la khlad noh ha katei ka jingjia shah lympat ha ka bording la ithuh kyrteng kum u Jona Thabah (23 snem) u dei ruh u khun jong ka kong Sboh Thabah kiba shong basah ruh hapoh ka shnong Lumbyrhing, hajan Nongpoh.
Katkum ka jingtip ba la iohlum, la iathuh, ba ia katei ka metiap jong u tei u samla la lap da u para jong une u ba la khlad noh, u ba la tip kyrteng kum u Baiarbor Thabah bad hadien kane u la pyntip pat sha ki bor shnong bad ruh sha ki bor jong ka Ain.
Katkum ka jingtip ba la iohlum ruh, la ong ba ka daw kaba tikna halor ka jingiap jong u tei u briew um pat lah ban tip satia, hynrei la shu antad ba u ne u briew u ba la khlad noh u la leit ban pom siej sha katei ka khlaw namar la lap ba ha ka metiap jong u la don lang ruh katto katne ki siej. Na ka liang ki bor pulit ka Nongpoh Police Station, ki la leit shimti noh ia katei ka metiap bad ka jingtohkit halor kane ka jingjia ka dang iaid shakhmat.